Тема: Фонетика

Урок эпиграфĕ: *Чӑваш чӗлхи, илемлӗ те, пуян та эсӗ.*

Урок тӗсӗ: Пӗтӗмлетӳ урокӗ, ҫулҫӳрев урокӗ.

Урок тӗллевӗсем:

1. Фонетика ҫинчен вӗреннине аса илесси.
2. Сасăсене çырура тĕрĕс палăртма вĕренесси;
3. Фонетика пайра илнĕ пĕлӳпе ытти уроксенче усă курма вĕренесси;
4. Ачасен шухăшлавне аталантарасси;
5. Тăван чĕлхене юратма вĕреентесси;
6. Ачасен сӑмах йышне ӳстересси.
7. Хӑйсем тӗллӗн ӗҫлес хӑнӑхӑва аталантарасси, класри туслӑха ҫирӗплетесси.
8. Чӑваш чӗлхин илемне туйма вӗрентесси.

Кирлӗ хатӗрсем: медиапроектор, экран, электронлӑ презентаци, карточкӑсем

Урок конспекчӗ

1. Класа урока хатӗрлени.

Сывлӑх сунатӑп, ачасем. Пӗр-пӗрне те, мана та кулӑ парнелӗр.Тавтапуҫ.

Тупмалли юмах тупсӑмне тупӑр.

*Каян-каян – вӗҫӗ ҫук*. Е

*Шырӑн-шырӑн – тупаймӑн, вӗҫне кураймӑн, хыҫне кураймӑн. (Ҫул)*

1. Урок темипе, тӗллевӗсемпе паллаштарни.

**Учитель:** Ҫул ҫинчен тупмалли юмах ахаль памарӑм эпӗ. Паян эпир ҫулçӳреве каятпăр. Унта эпир йӗкӗреш сасӑсемпе … тӗл пулӑпӑр. Малтанлӑха ҫакӑнта ҫырнӑ сӑмахсене вуласа пӑхар.

*«Тӑван чӗлхемӗр, чӑваш чӗлхи!... Эсӗ янӑравлӑ та хӑватлӑ. Эсӗ ҫурхи ҫут хӗвеллӗ кун йӑлтӑртатса тӑракан таса ҫӑл шывӗ пек шӑнкӑртатса юхатӑн.»(В.Давыдов-Анатри)*

- Мӗншӗн ҫак сӑмахсем экран ҫинче? (Мӗншӗн тесен паян эпир чӗлхе чӑнах та илемлӗ те янӑравлӑ пулнине ҫирӗплететпӗр.)

Ку сӑмахсем паянхи урок эпиграфӗ пулӗҫ. Халӗ, ачасем, ҫул тытатпӑр, ҫул ҫинчи пӗтӗм йывӑрлӑха ҫӗнтеретпӗр. Сире эпӗ, ачасем, урокра хӑвӑр пултарулӑха кӑтартма, ырӑ кӑмӑл-туйӑм туянма, хӑвӑра уҫса пама сунатӑп.

1. Ҫулҫӳрев.

**Учитель:** Эпир çул тытакан вырăн ячĕ çак пуçватмăшра пытаннă.

26, 18, 17, 7, 23, 12, 14, 1

Тупсăмĕ: фонетика

Эпир фонетика ҫӗр-шывне ҫул тытатпӑ.

(Тетрадь ҫине число, урок темине ҫырса хуни).

Калăр-ха, мĕне пĕлтерет çак сăмах.

*Фонетика –челхе наукин сасăсем çинчен вĕрентекен пайĕ.*

Халĕ, ачасем, çула тухатпăр*.*Çул çинче пĕтĕм йывăрлăхсене çĕнтеретпĕр. Сире эпĕ, ачасем, урокра хăвăр пултарулăха кăтартма, ырă кăмăл-туйăм туянма, хăвăра уçса пама сунатăп.

Ку ҫӗр-шыв тӗлӗнмелле пуян. Унӑн пуянлӑхӗ ылтӑн-кӗмӗлтен те хаклӑрах. Ҫак ҫӗр-шывра пурӑнакансем пирӗн чӗлхен пуянлӑхне тирпейлӗ упраҫҫӗ. Халӗ куҫа хупатпӑр та ҫул ҫинче пынине хамӑр ума кӑларса тӑрататпӑр.

Камсем пурнаççĕ-ши çак çĕр-шывра?

*Сасăсем.*

Мĕн пĕлетпĕр-ха эпир çак çĕр-шывра пурнакансем çинчен?

* *Пуплеври сасăсене икĕ ушкăна уйăраççĕ: уçă сасăсем тата хупă сасăсем.*
* *Уçă сасăсем икĕ ушкăна уйрăлаççĕ: çемçе уçă сасăсем тата хытă уçă сасăсем.*
* *Хупă сасăсен ушкăнĕсем:*

1. *ялан янăравлă хупă сасăсем*
2. *шавлă хупă сасăсем*

Юлашки çулсенче çак çĕр-шывра пурнакансем йышлăланнă, кунта [б], [г], [д], [ж], [з], [ф], [ц], [щ] сасăсем пурăнма пуçланă. Çакă мĕнпе çыхăннă-ши?

*Вырăс чĕлхинчен кĕнĕ сăмахсене пула. Вĕсем чăваш сăмахĕсенче тĕл пулмаççĕ, вырăс чĕлхинчен çыру урлă йышăннă сăмахсенче çеç тĕл пулаççĕ.*

Пирӗн умра пӗрремӗш хулана кӗрекен хапха.

Точкăсем вырăнне кирлĕ сас паллисем лартса çырсан пире çак хапхана уçса параççĕ.

Маттурсем! Хапха уçăлчĕ. Ку хулара камсем пурнаççĕ-ши?

… сасăсем

… сасăсем

в, й, л, л, м, н, н, р

Текстри ялан янравлă тата шавлă хупă сасăсемлĕ сакăршар сăмах тупса çырăр.

Анне пилленӗ чӗкеҫ чӗлхи вӑл - чӑваш чӗлхи. Чӑваш чӗлхи – манӑн тӑван чӗлхе. Эпир вӗренекен вырӑс чӗлхипе тата акӑлчан чӗлхипе танлаштарсан чӑваш чӗлхине, чӑнах та, кайăк чӗлхипе танлаштарма пулать, мӗншӗн тесен чӑвашсем калаҫни питӗ ҫепеҫҫӗн илтӗнет, чӗкеҫ кайӑк чӗвӗлтетнине аса илтерет. Ҫак чӗлхепе пин ҫул каяллах чӑвашсем калаҫнӑ, ӑна вӗсем пӗр-пӗрне ламран лама, сыпӑкран сыпӑка халаллсаса пынӑ, ӑна куҫ пек упрама тӑрӑшнӑ. Тахҫан авалтанах чӑвашӑн хӑйне ҫеҫ уйрӑм тӗнчине чӑваш чӗлхи тытса тӑнӑ, тытса тӑрать те. Ҫак тӗнчере – Чӑвашра – йӑлтах чӑвашла янӑрать. Поэт калашле: «Чӑвашра вӑрман та чӑвашла кашлать». Ҫак чӗлхере мана чӑвашӑн ӑс-хакӑлӗ, шухӑш-ӗмӗчӗ, хуйхи-савӑнӑҫӗ, йӑли-йӗрки, пӗтӗмлетсе каласан, чӑвашӑн культури курӑнать.

Çак сăмахсене икĕ ушкăна уйăрса çырăр.

Сăпса, тăхта, хушпу, хушка, пештĕр, куштан, пухкăч

Мулкач, вăлта, автан, татăк, хушу, пукан

Хупă сасăсене ылмаштарса пырса çĕнĕ сăмахсем тупса çырăр.

Пыр--…

Маттур, ачасем! Малалла каятпăр. Куçа хупатпăр. Пирĕн çул вăрман витĕр каять. Вăл пире тепĕр хапха патне илсе çитерчĕ.

Çак сăмаха тĕрĕс вуласан пире çак хапхана уçса кĕртеççĕ.

Н И З М МО ГАР СИН

Мĕнле палланă сăмах пытаннă-ши кунта?

*Сингармонизм.*

Мĕне пĕлтерет çак самах?

*Уçă сасăсем хытăлăхпа çемçелĕх тĕлĕшĕнчен килĕшсе тăнине сингармонизм теççĕ.*

Çак хулара уçă сасăсем пурăнаççĕ. Вĕсем пĕр-пĕринпе хытăлăхпа çемçелĕх тĕлĕшĕнчен килĕшсе пурăнаççĕ.

Схемăна тултарса çырар-ха.

ĕ, и, ӳ, э

а,ă,о,у,ы

Точкăсем вырăнне мĕнле сас палли лартмаллине пĕлĕр.

П…лăм – пӳл…м

…ла --- ӳл…

Т…ра --- тӳр…

…тлă --- ӳтл…

С…вла --- сивл…

Шутл… --- ш…тле

Ĕм…р --- …мăр

Пырл… --- п…рлĕ

Çулт… --- ç…лте

Çак хăнăхтарăва пурнăçлама пире чăваш чĕлхинче уçă сасăсем мăшăрлă пулнине пĕлни пулăшрĕ: а – э, ă – ĕ, у – ӳ, ы – и. Мĕнле уçă сасăн мăшăрĕ çук?

О сасăн мăшăрĕ çук. Вăл вырăс чĕлхинчен кĕнĕ сăмахсенче çеç тĕл пулать.

Ку хулари сасăсем пĕр-пĕринпе хытăлăхпа çемçелĕх тĕлĕшĕнчен килĕшсе пурăнаççĕ.

Сăмах диктанчĕ.

Вĕрет, калать, чĕнет, сисет, курать, вулать, савăнать, хĕрхенет, сисĕнет, тилмĕрет.

Халĕ кану саманчĕ туса илер.

Алăра çĕклер çӳле,

Антарар халь аяла,

Ларар шăппăн лăпчăнса,

Вара тăрар васкаса,

Малалла кăштах утар,

Каялла халь утăмлар,

Пĕр-пĕрин çине пăхар,

Парта хушшине ларар.

Халĕ малалла кайма вăхăт. Пăхăр-ха, пирĕн умра урăх çĕр-шывра пурăнакансем. Камсем вĕсем?

*Сас паллисем.*

Мĕнле çĕр-шывра пурăнаççĕ вĕсем?

*Графика çĕр-шывĕнче.*

Фонекăпа графика çĕр-шывĕсенче пурăнакансем пĕр-пĕринпе килĕштерсе, туслă пурăнаççĕ. Мĕнре-ха вĕсен уйрăмлăхĕ?

*Сас паллисене çыратпăр, вулатпăр.*

*Сасăсене калатпăр, илтетпĕр.*

Сас паллисене тĕрĕс вырнаçтарма кам пулăшать?

Сас паллисен йĕркине мĕн теççĕ?

*Алфавит.*

Алфавита лайăх пĕлни мĕн тума кирлĕ?

Карточкăсем çинче панă сăмахсене тĕрĕс йĕркепе вырнаçтарса тухăр.

«Енчĕк» сăмахăн пĕлтерĕшне словарьте тупса вулăр.

Маттур, ачасем! Паян урокра эпир фонетика пайра вĕреннине пĕтĕмлетрĕмĕр, тăван чĕлхен пуянлăхне, илемне туйса илтĕмĕр. Чăнах та вăл пирĕн янравлă та, çепĕç те. Юлашкинчен, айтăр-ха, паянхи урока пĕтĕмлетсе синквейн тăвар.

Чăваш чĕлхи

Çепĕç, янăравлă

Пĕтмест, пурăнать, пуянланать

Çепĕç те янăравлă чăваш чĕлхи нихăçан та пĕтмĕ,

ĕмĕр-ĕмĕр пурăнĕ, пуянлансах пырĕ.

Тăван чĕлхе.

Киле ĕç: тăван чĕлхе сăмах çыхăнăвĕпе мĕнле?, мĕн тăвать?, мĕн? ыйтупа хĕвеллĕ кластер тăвăр.